Яралы һалдаттың ғүмере өсөн көрәш тә, әлбиттә, яу яланында уҡ башлана. Ялан шарттарында санитарҙарҙың дөрөҫ ҡарар ҡабул итә белеүе, тәүге табип ярҙамының квалификациялы булыуы мөһим роль уйнай. Яралыларҙы һәм сирлеләрҙе, тәғәйенләнгән урынға эвакуациялап, уларҙы ғилми нигеҙҙә эҙмә-эҙлекле дауалау буйынса В. А. Оппель, Е. И. Смирнов, Б. К. Леонардов, Н. Н. Бурденко һәм башҡа күренекле медик-ғалимдарҙың ғилми эштәре мөһим урын алып тора.